《四弟恳予易其名字，子取文王世子语为更名曰克昕，字徵子，因诗以勖》
清代·倪瑞璿

人生重贤豪，不在名字美。难以易相方，赤将白自比。

岂遂足追配，效颦空复尔。四弟性明慧，翩翩致可喜。

世业下相城，生来故家子。先人早弃世，沦落来居此。

家毁不谋归，侨寓贫如洗。画获复和丸，提携赖母氏。

就傅勤诵读，弱冠终军齿。挺然才气雄，籍甚声华起。

尔字与尔名，呼之有年矣。忽然厌旧称，十呼懒一唯。

向我索更之，我特不敢诿。文取《世子》篇，义载《大戴礼》。

宋郊变宋庠，饮香从此始。名氏新改初，譬若居新徙。

努力事葺修，栋梁庶不圮。莫若江南橘，逾淮化为枳。

作者简介：江南宿迁人，徐起泰继室。○柔顺供职，妇德也，独能发潜阐幽，诛奸斥佞，巾帼中易有其人耶？每一披读，悚然起敬。